એક બાળકીએ કોર્ટને કહ્યું, ‘એનજીઓના પદાધિકારીઓ અને કેટલાક બહારના લોકો દ્વારા વારંવાર બળાત્કાર કરવાના કારણે હું સરખી રીતે ચાલી પણ નહોતી શકતી. ક્યારેક-ક્યારેક તો મોટી છોકરીઓને રાત્રે બહાર પણ લઈ જવાતી હતી.’ એક ૧૧ વર્ષીય બાળકીએ બળાત્કારીની ઓળખ ‘તોંદવાલે અંકલજી’ તરીકે કરી જ્યારે બીજીએ ‘મૂંછવાલે અંકલજી’ તરીકે કરી. કેટલીક બાળકીઓએ બળાત્કારીની ઓળખ ‘હેડ સર’ તરીકે કરી હતી. આ હેડ સર એ જ જિલ્લા સમાજ કલ્યાણ સમિતિના ફરાર અધ્યક્ષ દિલીપ કુમાર વર્મા છે. આ બાળકીઓ બળાત્કારીઓની અસલી ઓળખ નથી જાણતી, તેમને તેમના ભયાનક ચહેરાઓ અને કદ-કાઠી જ યાદ છે. ગત મહિને આ બાલિકા ગૃહની ૪૨ બાળકીઓની મેડિકલ તપાસ થઈ જેમાં ૩૪ બાળકીઓ સાથે બળાત્કાર અને ઓછામાં ઓછી ત્રણના ગર્ભપાત કરાયા હોવાનું બહાર આવ્યું. ત્રણ અત્યારે પણ ગર્ભવતી છે. મોટા ભાગની બાળકીઓની ઉંમર ૭થી ૧૪ વર્ષ વચ્ચેની છે અને તેમાંની મોટા ભાગની છોકરીઓ અનાથ છે.